เงินบาทปิด32.20
เงินบาทปิดตลาดทรงตัวอยู่ที่ระดับ 32.20 เนื่องจากไม่มีปัจจัยใหม่ ลูกค้าหลายบริษัทยังปิดทำการเนื่องในวันหยุดยาว
27 ก.ค. 2553

เงินบาทปิดตลาดทรงตัวอยู่ที่ระดับ 32.20 เนื่องจากไม่มีปัจจัยใหม่ ลูกค้าหลายบริษัทยังปิดทำการเนื่องในวันหยุดยาว
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.20 บาท/ดอลลาร์ ทรงตัวในระดับเดียวกันกับที่เปิดตลาดช่วงเช้า และเป็นไปในทิศทางเดียวกันกับค่าเงินในภูมิภาค เนื่องจากยังไม่มีปัจจัยใหม่เข้ามา
"(เงินบาท)ลงมาตอนเช้าแล้วก็นิ่งๆ อยู่ตรงนี้(32.20 บาท/ดอลลาร์)ทั้งวัน ค่อนข้างเงียบอาจเป็นเพราะลูกค้าบริษัทบางรายยังหยุดงาน" นักบริหารเงิน กล่าว
สำหรับความเคลื่อนไหวของสกุลเงินหลักต่างประเทศช่วงเย็นนี้ เงินเยนอยู่ที่ระดับ 87.35/38 เยน/ดอลลาร์ ปรับตัวอ่อนค่าจากระดับ 86.92/96 เยน/ดอลลาร์ ส่วนเงินยูโรอยู่ที่ระดับ 1.2983/2985 ดอลลาร์/ยูโร ปรับตัวอ่อนค่าจากระดับ 1.3007/3009 ดอลลาร์/ยูโร
นักบริหารเงิน คาดว่า วันพรุ่งนี้เงินบาทมีแนวโน้มแข็งค่าได้อีกตามค่าเงินในภูมิภาค โดยมองกรอบการเคลื่อนไหวที่ 32.12-32.25 บาท/ดอลลาร์